KOMISIJOS REGLAMENTAS (EB) Nr. 781/2009
2009 m. rugpjūčio 27 d.
iš dalies keičiantis Reglamentą (EB) Nr. 868/2008 dėl ūkio pelno ataskaitos formos, naudojamos privačių ūkių pajamoms nustatyti ir jų ekonominei veiklai analizuoti
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1965 m. birželio 15 d. Tarybos reglamentą Nr. 79/65/EEB, sukuriantį žemės ūkio valdų pajamų ir ūkinės veiklos apskaitos duomenų rinkimo tinklą Europos ekonominėje bendrijoje (1), ypač į jo 7 straipsnio 3 dalį,
kadangi:
(1)
Komisijos reglamente (EB) Nr. 868/2008 (2) nustatytas ūkio pelno ataskaitoje pateiktinų duomenų tipas.
(2)
2009 m. sausio 19 d. Tarybos reglamentu (EB) Nr. 73/2009, nustatančiu bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatančio tam tikras paramos schemas ūkininkams, iš dalies keičiančiu Reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinančiu Reglamentą (EB) Nr. 1782/2003 (3), pakeista subsidijų mokėjimo ūkininkams tvarka. Į šiuos pakeitimus būtina atsižvelgti ūkio pelno ataskaitoje, kad būtų galima tinkamai stebėti žemės ūkio pajamų pokyčius ir sukurti pakankamą pagrindą valdų veiklos analizei.
(3)
2008 m. gruodžio 8 d. Komisijos reglamente (EB) Nr. 1242/2008, kuriuo nustatoma Bendrijos žemės ūkio valdų tipologija (4), nustatytas klasifikacijos kintamasis, atspindintis tiesiogiai su valda susijusios kitos pelningos veiklos (KPV) reikšmę. Šis klasifikacijos kintamasis turėtų būti nurodytas ūkio pelno ataskaitoje.
(4)
2008 m. lapkričio 19 d. Europos Parlamento ir Tarybos reglamentu (EB) Nr. 1166/2008 dėl ūkių struktūros tyrimų bei žemės ūkio gamybos metodų tyrimo, panaikinančiu Tarybos reglamentą (EEB) Nr. 571/88 (5), pakeista kalėdinių eglučių registravimo atliekant ūkio struktūros tyrimą tvarka. Siekiant suderinamumo su ūkio struktūros tyrimo tvarka, turėtų būti pakeista kalėdinių eglučių registravimo ūkio pelno ataskaitoje forma.
(5)
Dabartinėje ūkio pelno ataskaitos formoje nereikalaujama nurodyti, kad didžioji dalis valdos žemės ūkio naudmenų nėra struktūrinių fondų paramos kriterijus atitinkančiame regione. Kad instrukcijos būtų dar aiškesnės, turėtų būti įtraukta skiltis, kurioje būtų galima nurodyti, kad ūkiai yra ne 2006 m. liepos 11 d. Tarybos reglamento (EB) Nr. 1083/2006, nustatančio bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo bei panaikinančio Reglamentą (EB) Nr. 1260/1999 (6), 5, 6 arba 8 straipsniuose nurodytame regione.
(6)
Dabartinėje ūkio pelno ataskaitos formoje nereikalaujama teikiant informaciją apie grybus nurodyti, kad jie auginti dengtame plote. Kadangi grybai dažnai auginami urvuose arba pastatuose, turėtų būti numatyta galimybė ūkio pelno ataskaitoje nurodyti, kad grybai auginti dengtame plote.
(7)
Todėl Reglamentas (EB) Nr. 868/2008 turėtų būti atitinkamai iš dalies pakeistas.
(8)
Šiame reglamente nustatytos priemonės atitinka Bendrijos ūkių apskaitos duomenų tinklo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 868/2008 I ir II priedai iš dalies keičiami pagal šio reglamento priedą.
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Jis taikomas nuo 2010 finansinės apskaitos metų.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. rugpjūčio 27 d.